CC Cowboys
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
CC Cowboys er et rockeband, som lenge har vært et av Norges mest populære liveband. De er kjent for Magnus Grønnebergs norskspråklige tekster og intense stemme.
De ble dannet i Fredrikstad i 1989 av vokalist og låtskriver Magnus Grønneberg (født 1967), hans bror og bassist Anders Grønneberg (født 1961), gitarist Trond Berg (født 1957) og trommeslager Agne Sæther (født 1963). Navnet hentet CC Cowboys fra en sang med det svenske bandet Imperiet.CC Cowboys fikk stor suksess i 1990 med singlen Harry og debutalbumet Blodsbrødre, som ga dem Spellemannprisen for beste nykommer. Anders Grønneberg spilte også på hiten Barnehjemmet Johnny Johnny og albumet Rock'n roll ryttere (1991) før han ble erstattet av Håvard Eidsaunet.Bandet nådde også Topp 10 med singlene People in Motion (1993) og Når du sover (1994), og albumene Tigergutt (1992) og Persille & panser (1994). Berg ble erstattet av Kjetil Melkersen etter Himmeltitter (1996), som solgte dårlig. Bandet dro i 1998 på en avskjedsturné, som ble veldig lang fordi samleplata Ekko fikk enorm suksess. Soloprosjekter og gjenforening Magnus Grønneberg ga ut soloalbumene Helt grønn (2000) og Wildenvey (2001), før han og Agne Sæther samlet et nytt CC Cowboys i 2003 sammen med bassisten Per Vestaby og gitaristen og produsenten Jørn Christensen, som begge hadde spilt i Can Can og Mercury Motors. De fikk suksess med studioalbumene Lyst (2003; med deres største Norsktoppen-hit, På en god dag), Evig liv (2006), Morgen & kveld (2009) og Innriss (2011), singlene Kom igjen (2007) og Kanskje du behøver noen (2009) samt det akustiske livealbumet På Svalbard uten strøm (2007). Høsten 2011 kom samleplata 40 beste.I 2013 kom I skyggen av en engel, debutalbumet til duoen Grønneberg, bestående av Magnus Grønneberg og hans datter Hanna-Maria, som har sunget med CC Cowboys en rekke ganger. Grønneberg sang salmer av Egil Hovland på 2017-albumet Tårnhøye bølger.CC Cowboys ga i juni 2015 ut albumet Til det blir dag, i juni 2016 Live – synder i sommersol og i juni 2018 Perfekt normal. I april 2020 ga de ut boksen 1990-2020, som inneholder alle deres 11 studioalbum og et bonusalbum, Athletic Sound Live-Session. Høsten 2020 kom det nye albumet Elsket for alltid. Livealbumet Med KORK i Kollen fulgte våren 2022. Det ble tatt opp ved Holmenkollbakken sommeren 2021. Samtidig med utgivelsen ble det kjent at trommeslager siden starten, Agne Sæther, hadde sluttet og blitt erstattet av Henrik Maarud. Høsten 2022 kom studioalbumet Remontert. Les mer i Store norske leksikon rock populærmusikk Musikk i Norge Eksterne lenker CC Cowboys